KOMMISSIONENS BESLUTNING af 22. januar 1998 om offentliggørelse af referencen for EN 692 »Mekaniske presser - sikkerhed« i henhold til Rådets direktiv 89/392/EØF (EØS-relevant tekst) (98/100/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/392/EØF af 14. juni 1989 om indbyrdes tilnærmelse af medlemsstaternes lovgivning om maskiner (1), senest ændret ved direktiv 93/68/EØF (2), særlig artikel 6, stk. 1,

under henvisning til udtalelse fra det udvalg, der er nedsat i direktiv 83/189/EØF (3), senest ændret ved Kommissionens beslutning 96/139/EF (4), og

ud fra følgende betragtninger:

Ifølge artikel 2 i direktiv 89/392/EØF kan maskiner kun markedsføres og ibrugtages, såfremt de ikke bringer personers, og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse;

maskiner forudsættes at være i overensstemmelse med de væsentlige sikkerheds- og sundhedskrav, der er omhandlet i artikel 3 i direktiv 89/392/EØF, hvis de opfylder de harmoniserede standarder, der er offentliggjort reference til i De Europæiske Fællesskabers Tidende;

medlemsstaterne offentliggør referencerne for de nationale standarder, der gennemfører de harmoniserede standarder;

efter Frankrigs opfattelse opfylder EN-standard 692 »Mekaniske presser - sikkerhed« ikke fuldt ud ovennævnte betingelser;

Kommissionen har undersøgt de oplysninger, som Frankrig har fremsendt, og erkender, at der i nævnte standard er sådanne mangler for så vidt angår presser med kilekobling, at der kan være alvorlig fare for operatøren;

det forekommer påkrævet med en nærmere præcisering af, hvor i standarden der som beskyttelse nævnes afskærmninger og overvågende skærme, og hvor der nævnes brug af sikre værktøjer; derfor bør CEN have mandat til hurtigst muligt at ændre standarden;

indtil standarden er blevet ændret, er det af effektivitetshensyn vigtigt, at der allerede nu tages højde for de konstaterede mangler, der imidlertid ikke vedrører presser med friktionskobling, som er omfattet af samme standard;

EN-standard 692 bør derfor offentliggøres ledsaget af en passende advarsel -

VEDTAGET FØLGENDE BESLUTNING:

Artikel 1

Når den harmoniserede standard: EN 692 »Mekaniske presser - sikkerhed«, som er vedtaget af Den Europæiske Standardiseringsorganisation (CEN) den 16. marts 1996, offentliggøres i De Europæiske Fællesskabers Tidende i overensstemmelse med artikel 5, stk. 2, i direktiv 89/392/EØF, skal der samtidig gives følgende advarsel:

»Nærværende publikation vedrører ikke:

presser med kilekobling, som er nævnt i EN 692 i punkt 5.2.3, 5.3.2, 5.4.6 og 5.5.2, i tabel 2, 3, 4 og 5 samt i bilag A og B1,

idet nærværende publikation ikke indfrier forventningerne om overensstemmelse med bestemmelserne i direktiv 89/392/EØF.«

Artikel 2

Når medlemsstaterne i henhold til artikel 5, stk. 2, i direktiv 89/392/EØF offentliggør referencen for den nationale standard, der gennemfører den harmoniserede standard EN 392, skal det ske med samme advarsel som den i artikel 1 anførte.

Artikel 3

Denne beslutning er rettet til medlemsstaterne.

Udfærdiget i Bruxelles, den 22. januar 1998.

På Kommissionens vegne

Martin BANGEMANN

Medlem af Kommissionen

(1) EFT L 183 af 29. 6. 1989, s. 9.

(2) EFT L 220 af 30. 8. 1993, s. 1.

(3) EFT L 109 af 26. 4. 1983, s. 8.

(4) EFT L 32 af 10. 2. 1996, s. 31.